《晓度范家滩》
明代·许继

鱼梁障清湍，水落滩面阔。
天风石籁秋，数里声聒聒。
晨涉思揭石，川广畏难越。
浦口人不闻，扁舟远如月。
寒波望空雾，晓岸指毫末。
新曙野始分，清凉木先脱。
别离既含戚，遇景聊暂悦。
初旭转沧溟，彤霞丽云阙。
回瞻极迢递，凌步多曲折。
前念青山行，采芝养高节。

作者简介：（1350—1386）浙江宁海人，字士修。刻意经学，尤善古诗，有魏晋风韵。安贫守道，自号观乐生。洪武中，以荐授台州训导。